khistorydata/jeongjo-sjw-relations huggingface dataset:
정조 23년
申大尹以備邊司言啓曰頃因厚州幼學禹萬勳上疏批旨內逖矣居在厚州之人千里跋涉陳此墾土趨農之方爾疏令政院後錄下諭西北道臣俾各問于守土邑鎭之長以其便否使之論理狀聞事有旨矣卽見平安監司韓用龜狀啓則枚擧江界府使李仁秀上土僉使金養和牒報以爲闢土陞邑朝家大政邑報則曰不便該府使地形土品民情事勢或能稔知而然鎭報則便其所爲說民多地狹民志未定云慈城三川之民本非居生率是流入之類來接不過五六年已見地力之盡徭役之出又生移遷之計有此闢土之願何必廣其地闢其土陞其鎭設其邑然後乃可以奠業定志乎近來邊邑田結之縮還穀之多專由於廢郡之重闢慈城數坊則固有櫛比之樂而江邊七邑則民戶漸縮益見凋殘其闢土之便否於斯可驗以蔘政言之蔘之爲性喜生僻淨今若自江界至厚州煙焰相接樵牧雜遝則蔘政之絶種理所必然請令廟堂稟處矣有國之寶土地居一而今此慈城之許闢非爲土地也卽爲江界也大抵江界難支之端在於蔘把兩役若使慈城完聚實分此兩役而每年入山之糧又資於此則不但有輔車之勢彼人潛採之弊亦可漸息於不言之中此所以許闢之論本自江界而出也到今邑倅鎭將各主偏見邑民鎭民互相異議有若此益則彼損者然均之爲未曉許闢之本意矣雖然四郡姑難盡闢則不可今年許一坪明年許一坪以致遷徙之無常姑爲置之至於陞邑一事雖於出役出稅永奠厥居之後亦當深量事勢而處之且念名雖鎭底同是府民何必各爲一邑而後始協民情乎此皆由於邑倅鎭將不能忘物我之私邑倅則稱以府民而一任吏鄕之侵漁鎭將則務爲姑息而一從民言之紛聒若此不已則其何以撫綏而憚壓乎嚴飭邑鎭一乃心力無使爲江界闢慈城之本意閼而不行萬一民無漸蘇之效役有日繁之歎則邊臣溺職罪當何居以此意一體分付何如傳曰允
정조 23년
申大允以備邊司言啓曰卽見南部居民秦興福所告原情則以爲渠之墳山在於廣州鶴峴一麓而今年二月土豪兩班李一龍欲爲偸葬於渠山故訴于廣州本官禁葬矣本官上京後自中營牢囚渠山守護之族親仍使偸葬願卽掘移云矣訟理自有營邑似此猥濫之訴何敢登聞而第念中軍之職本非可干於此等之事而捉囚其族使之偸葬者大關後弊當該廣州中軍令該府拿問處之何如傳曰金鎭鼎復出須用加倍之律法紀將申命令可信令該府爲先拿來嚴囚嚴問捧口招以聞可也
정조 23년
己未五月二十四日卯時上御誠正閣都承旨下直守令同爲入侍時行都承旨李集斗記事官金啓溫李存秀洪奭周稷山縣監權太應以次進伏訖上曰金溝倅何不入來乎集斗曰以未署經之故不及辭朝矣上曰左承旨入侍未署經守令亦爲隨入也賤臣承命出傳與左承旨洪義浩金溝縣令尹覺基偕入進伏命守令進前太應進奏職姓名上曰爾是初倅耶稷山是難治之邑另圖善治之方可也覺基進奏職姓名上曰誰之族也覺基曰禮曹參議尹光普之姪矣上曰見頗了了下往善爲之也命義浩宣諭後守令先退上曰同副承旨入侍又命書榻敎曰來待諸臣入侍賤臣承命出傳與同副承旨申大尹有司堂上李書九刑曹參判金熙朝參議丁若鏞偕入進伏上敎熙朝等曰昨因備局草記石哥呼冤事有嚴覈之命矣其已擧行耶熙朝曰方欲究覈而有入侍之命故今方入來矣上曰日昨臺啓中以錄啓諸囚中或有疑誤者更覈覆奏爲辭矣其果更爲詳審耶熙朝曰臺啓姑未及見之矣上曰臺啓再昨已啓下則該曹之尙今不知云者是豈成說政院必不知委而然承宣卽爲査實而臺啓大意只言其獄案之或有一分疑誤者矣熙朝曰日前前判堂以李潤廷李命溫獄事有所起疑欲以此筵奏而臣等亦與之商確矣蓋潤廷則臨死而不言被打於其兄命溫則多有可疑之端始鬪者命良則命溫之爲正犯旣未必然而腎囊足踢之痕旣皆相左脇肋脊背之傷亦各不同發告者語塞則輒曰死者昏迷而失言云云其爲疑端不一而足且命溫則或恐正犯之歸於渠弟不爲發明而命良則乃反諉罪於其兄者尤極可痛此兩囚外別無可以起疑者矣若鏞曰日前筵敎臣等聽瑩未及諦聽故諸道獄案更加一番詳審而數三獄案外果無可疑之端矣上曰新除判堂何不出肅耶熙朝曰聞其眼昏無以供劇云矣命書傳敎曰刑曹判書聞有實病與未肅拜亞尹許遞前望單子入之待下批牌招察任仍敎曰待新判堂出仕卿等更爲詳考另究而此非更爲審理之謂也只就其中之疑誤處具意見草記以聞可也上曰李昌麟等事日前草記批旨卿等皆能領會乎熙朝曰以造謀言之則所謂金處信似當爲正犯而處信則只以內入樣指揮納招昌麟則實有僞傳下敎之罪雖以律文言之僞傳詔旨律外無可襯合者蓋假傳詔旨與僞造制書各有其律則制書似是有文蹟者而此則以僞傳詔旨律引用似不悖矣上曰此輩所爲極其叵測何論首從而必若欲分其首從則造謀者之粧撰倖逭豈非失刑且旣曰口傳下敎則又與詔旨差異詔旨獨非有文蹟者乎此囚之傅生非可議到而以此旁照創開無前之律則日後開棘之慮當如何哉大抵獄案則必有刺骨之論疏章則亦有誅心之法誅心非聖人不可爲而刺骨之論亦豈可輕易爲之乎卿等更加另究仍考相當律文以爲處斷之地而待判堂出仕亦以筵敎傳及可也命熙朝若鏞先退仍敎書九曰夜行祈雨雨益漠然再昨以前猶有雨意而昨今則竝與雨意而無之甚可悶也書九曰嶺南則聞亦得雨湖西亦然而畿邑之尙此慳閟誠悶然矣上曰昨日下敎後更有抱冤者之來訴乎書九曰昨已草記者外更無來告者矣上曰農書多是陳譚而其中亦豈無一二可採旣已求之亦不可無信令之道看詳抄出以爲編入之地似好矣又敎曰本司坐起明日來會之意傳及左相可也命退諸臣以次退出
정조 23년
行都承旨李集斗坐左承旨洪義浩坐直右承旨鄭尙愚坐左副承旨沈象奎坐右副承旨徐英輔坐直同副承旨未差注書柳台佐病金啓溫仕直假注書呂東植仕事變假注書弼聖賚仕
정조 23년
藥房都提調沈煥之提調金文淳副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
備忘記伐登萬戶成壽昌下直長弓一張長箭一部片箭一部賜給
정조 23년
傳于洪義浩曰旣無情勢則兩司之以未肅拜書入甚爲未安在京未肅拜諸臺禁推與未差之代今日政差代待下批牌招察任
정조 23년
洪義浩啓曰獻納李垿正言李東煥掌令李益恢禁推事命下矣依定式遞差傳旨捧入之意敢啓傳曰知道
정조 23년
以掌令洪秉益獻納尹益烈正言尹涵牌不進罷職傳旨傳于洪義浩曰如有衆所共知情病者許遞今政與未差之代差代待下批與違牌諸人只推牌招
정조 23년
沈象奎以吏曹言啓曰日前因飭敎受由上京守令催促下送而其後又有上來者故自臣曹卽爲申飭密陽府使金履顯三嘉縣監朴獻源俱已下去而載寧郡守宋欽書則以爲親病沈重不得下去云務安縣監李弘源則以爲身病添重萬無還任之勢云雖未知其親病與身病之如何而以守令催促事屢勤飭敎固已萬萬惶恐而又自廟堂筵稟申飭之後兩邑守令之一向濡滯無意還官者事體誠極未安所當重勘而宋欽書則有異於身病改差李弘源則令該府拿問處之何如傳曰允李弘源則已滿瓜雖下去當還來云遞付京職其代今日政擇差待下批明日下送其中南邑給馬可也
정조 23년
有政吏批行判書洪良浩受由參判李書九進參議未差左副承旨沈象奎進以閔台爀爲大司諫洪秉益爲掌令尹益烈爲獻納尹涵李東宇爲正言金履載爲持平朴崙壽爲副修撰鄭民始爲左參贊金文淳爲判義禁申錫老爲戶曹正郞南惠寬李敬裕爲兵曹正郞吳亨喆爲戶曹佐郞閔光暹爲濟用判官林最遠爲中部令朴綏遠爲載寧郡守監察單李弘源遞付京職事承傳趙得永爲校理曺允遂爲修撰尹命烈爲副修撰黃昇源爲工曹判書鄭東愼爲同敦寧李集斗爲同春秋洪良浩爲繕工提調金秀臣爲兵曹佐郞柳沁煥爲厚陵令兪漢紀爲永陵令李壽彬爲漢城庶尹成光默爲儀賓都事李集玉爲典牲判官姜世靖爲平市令尹益烈爲南學敎授金孝眞爲務安縣監李趾采爲弘陵令李貞運爲執義朴民淳爲戶曹佐郞李羲文爲司饔僉正李宇炯爲社稷令務安縣監金孝眞陽城縣監金相任相換李昌熙爲慶基殿令金晦彬爲掌令尹命烈爲獻納南惠寬爲正言
정조 23년
兵批行判書金文淳參判朴基正參議朴奎淳病參知嚴耆入直進右副承旨徐英輔進同知單黃海龍僉知單徐有龍大護軍權裕護軍閔台爀李益運副護軍金翰東李翊模洪樂淵韓德厚副司直尹涵竝單付
정조 23년
以李益恢李垿李東煥囚單子判付內分揀放送爲良如敎
정조 23년
傳于洪義浩曰當該煩稟承旨遞差
정조 23년
洪義浩啓曰臣與同副承旨申大尹伴直矣纔已遞差出去伴直無人右副承旨徐英輔卽爲牌招何如傳曰允
정조 23년
以大司諫閔台爀牌不進推考傳旨傳于洪義浩曰待開門更爲牌招
정조 23년
掌令姜世綸啓曰臣百無肖似最居下淸朝耳目之任素知不稱而迺者馹召之恩遽下於鄕廬屛伏之中逖違戀結之餘覲耿爲急匍匐就途章皇出肅況當憫旱之時常參有命臣又他不暇顧竭蹶登對敢以陳陋數語仰塵前席而率口而發語不商量至承嚴敎遞差之命臣惶隕震剝求死不得又況奏對失次至被承宣問備之請醜拙畢露情踪惶恧豈敢以大官還收之請一刻晏然於臺次乎請命遞斥臣職答曰勿辭
정조 23년
洪義浩啓曰掌令姜世綸一日再啓煩瀆退待物論之意敢啓傳曰知道
정조 23년
傳于洪義浩曰兩啓依啓爲伸臺請而卽亦足矣依前處分施行者亦可謂恩法兩行不悖依此擧行
정조 23년
徐英輔以都摠府言啓曰今日入直內三廳武兼禁軍及軍兵等當爲中日習射而親臨常參相値不得爲之之意敢啓傳曰知道
정조 23년
沈象奎以吏曹言啓曰今二月十九日傳曰人云忠武戊午渡遼而近考文蹟忠武以宣川郡守爲左營將與中軍永柔縣令李有吉領兵渡江卽己未二月十九日而立慬於三月初四日有吉及雲山郡守李繼宗千摠金堯卿吳稷金佐龍同死昨年起感於戊午回薄特除祀孫武職旋又試藝賜第渡遼之議始於戊午立慬之蹟實在己未適當是年是月是日之重回豈忍諉之於昨年已有示意而不復擧論乎況今日是十九日而文蹟之考見巧在今日若不偶然贈領議政忠武公金應河墓遣承旨致祭於立慬日其祀孫宣傳官金宅基爲先令該曹付司果以爲拔例收用之階中軍李有吉之節義觀於故相李文忠遺集哀詞足爲明證而郡守李繼宗事蹟亦有可以證信者但其後褒贈之施行與否及諸家後孫之誰某無以詳知令吏兵曹及該道詳問以聞事命下矣李有吉等五人之褒贈與否及子孫誰某臣曹無以詳知故發關於諸道道臣處使之廣探列邑詳細報來矣諸道回移今纔齊到而全羅前監司李得臣回移則以爲故永柔縣令李有吉肅宗朝辛酉年特蒙兵曹判書贈職之典又命旌閭壬辰年配享忠武祠其五代奉祀孫志相年今二十四歲而居在康津地武業故千摠吳稷仁祖朝丙子年特蒙兵曹參判贈職之典命旌閭英宗朝己卯年又蒙兵曹判書贈職之典其七代奉祀孫伯得年今二十九歲而居在錦山地武業云黃海監司曺允大回移則以爲故雲山郡守李繼宗當宁癸卯年特蒙兵曹參議贈職之典其六代奉祀孫臣龍年今四十七歲臣龍子之塾年今二十四歲而俱居瑞興地儒業故千摠金佐龍職經訓鍊院主簿龍媒梁萬戶而其七代奉祀孫台瑚年今六十二歲而武業登科台瑚子宗熙年今四十七歲而儒業俱居黃州地云忠烈錄中泛稱旌贈而其後孫之相傳文蹟旣無憑考則似未蒙褒贈之典至於故千摠金堯卿之已蒙褒贈與否及子孫誰某則諸道回移俱以廣加搜問終未知得而更爲詳細探訪之意報來矣敢啓傳曰知道未及贈職人問于大臣指一草記可也
정조 23년
徐英輔以兵曹言啓曰去二月十九日傳曰人云忠武戊午渡遼而近考文蹟忠武以宣川郡守爲左營將與中軍永柔縣令李有吉領兵渡江卽己未二月十九日而立慬於三月初四日有吉及雲山郡守李繼宗千摠金堯卿吳稷金佐龍同死昨年起感於戊午回薄特除祀孫武職旋又試藝賜第渡遼之議始於戊午立慬之蹟實在己未適當是年是月是日之重回豈忍諉之於昨年已有示意而不復擧論乎況今日是十九日而文蹟之考見巧在今日若不偶然贈領議政忠武公金應河墓遣承旨致祭於立慬日其祀孫宣傳官金宅基爲先令該曹付司果以爲拔例收用之階中軍李有吉之節義觀於故相李文忠遺集哀詞足爲明證而郡守李繼宗等事蹟亦有可以徵信者但其後褒贈之施否及諸家後孫之誰某無以詳知令吏兵曹及該道詳問以聞事命下矣謹依傳敎故縣令李有吉故郡守李繼宗故千摠吳稷金堯卿金佐龍之褒贈與否後孫誰某自臣曹多般採訪俱無在京之人故行會諸道使之詳探矣卽伏見全羅監司李得臣黃海監司曺允大回移則故縣令李有吉肅廟朝辛酉贈兵曹判書仍命旌閭壬辰配享忠武祠五代祀孫志相今年二十五居在康津以武爲業故郡守李繼宗當宁癸卯贈兵曹參議六代祀孫臣龍今年四十七居在瑞興其子之塾今年二十四俱爲儒業故千摠吳稷仁廟朝丙午贈兵曹參判仍命旌閭先朝己卯加贈兵曹判書七代祀孫伯得今年二十九居在錦山以武爲業故千摠金佐龍官至龍媒梁萬戶而無褒贈之典七代祀孫旨瑚今年六十二登武科居在黃州其子宗熙今年四十七以儒爲業而故千摠金堯卿之褒贈與否子孫誰某皆以不知報來而取考忠烈錄金佐龍金堯卿以俱有旌贈載錄固未知有何考據如是入刊而金佐龍後孫則以未蒙褒贈之典爲辭渠祖之前後告身尙爲家藏則旌贈恩典尤當有傳來可據之蹟爲後孫者豈或不知以此推之則其子孫之言似可取信至如金堯卿則先訪其後孫然後褒贈與否可以考問故更加採探期於搜訪之意敢啓傳曰付之吏曹可也
정조 23년
徐英輔以漢城府言啓曰今二月三十日傳曰副元帥兼平安道節度使原任捕盜大將贈議政府右議政諡襄毅公龍岡縣人金景瑞與遼東伯渡遼以後事蹟有不可泯沒者始傳李陵之投降終知王倫之不拜䵝昧六七年乃獲彰暴其丹忠赤腔於太陽中天之時者實與李廓羅德憲諸人同而考其辦死之蹟以從容兼慨慷遺書密疏之激切冤鬱使人一讀一涕故相閔鎭遠按關西也編其遺事行於世矣今當舊甲又拜北苑鉅鹿之思不覺撫髀長歎令京兆訪問其後孫以奏一體卜日致祭事命下矣金景瑞子孫之在於道內各邑者一一搜訪修成冊以送之意發關平安道矣平安監司韓用龜回移內金景瑞子孫在於龍岡平壤兩邑者修成冊報來故別單書入之意敢啓傳曰分付道臣招見諸人可合武職人一人起送兵曹使之草記可也
정조 23년
徐英輔以兵曹言啓曰禁軍來秋冬等都試因政府及本曹有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 23년
徐英輔以備邊司言啓曰卽見懷德居幼學宋載紹妻金氏所告諺書原情則以爲其舅葬地定於沃川郡西面此先山百步內禁養之地也山下閔姓人橫生禁葬之計稱以社壇對沖民家後麓呈于本官本官摘奸後以爲民家在於二百步外且是宋家墓村法不當禁社壇亦在十里之外亦非當禁而人言旣謂對沖改其坐向爲宜云而猝難定地仍爲過葬未及平土稱以官隷成群禁葬以至於打破神主之境其夫呈于營門則以言語不順捉囚於沃川郡乞蒙天恩云矣社壇相去雖曰稍遠若是相望對沖之地則安敢不遵官令仍葬其地乎其間委折令道臣各別詳査如有一毫未審之端則亟令改葬打破神主自有法律覈出犯者考律勘處之意分付何如傳曰允
정조 23년
洪義浩以刑曹言啓曰執義曺允遂所啓私賤之騎馬心實痛駭試出禁牌則有一私奴之見捉者乃是壯勇營敎鍊官金命遇之奴也命遇發怒其奴之見捉使其旗手送馬臣家威喝無所不至常時若能立紀律嚴檢束則頑校之放恣豈若是甚乎請壯勇大將趙心泰從重推考批旨內依啓所謂馬主之該校付之攸司移用私賤騎馬之律可也事命下矣所當依傳敎捉來照律而金命遇日前已爲身故置之何如傳曰允
정조 23년
洪義浩以義禁府言啓曰依下敎慈山府使李東馨發遣府書吏押送任所之意敢啓傳曰知道
정조 23년
洪義浩以義禁府言啓曰廣州中軍申大觀令該府拿來嚴囚嚴問捧口招以聞事傳旨啓下矣申大觀已爲上來今方待命爲先嚴囚之意敢啓傳曰知道
정조 23년
洪義浩以左邊捕盜廳言啓曰備邊司草記傳曰鎭營如許之習近來飭敎何如則京廳捕校行此盜賊所不爲之習於無故平民旣聞之後何可例治當該捕將爲先罷職仍令左大將兼察卽爲開坐具格究覈明日常參時以草供持入事分付可也事命下矣依下敎卽爲發捕則金昌國自刑曹蒙放之後不知去處故今方嚴飭搜捕之意敢啓傳曰知道
정조 23년
刑曹啓目粘連黃海監司曺允大矣諺云賊可前捉不可後捉明其爲賊賊乃可服兺除良私門結縛狼藉毆打至於結果而後已則自此以後無辜殘民其將冒賊名於白地斷送姓名而土豪之勢人莫敢誰何是隱乙喩婢夫云云可謂全不襯着妻家婢夫皆用雇主之律則俗所謂査頓八寸之不當者郭解不害爲義俠而布衣權重殺人不死終抵大辟則該道伯獨不看律乎以此抑强扶弱懲一礪百之政無難低昂殊甚駭然是置自卿曹爲先發緘取招罪杖八十收贖公罪施行何如判付啓依啓爲旀功減一等爲良如敎
정조 23년
刑曹啓目粘連西部石興大捧供啓目內本意只在推來二女而借書之際以良爲賤四字誤爲書納云書給人梁哥招內以良爲賤等語出於文短所致云則直歸之壓良爲賤恐涉不當石哥二女令該道捉送石哥梁哥之言不詳審之罪勘處李源集放送何如判付啓卽無論獄情之祕密與閑漫供招纔捧判付未下則謄播副本於外間自有司寇以來所未有者是置苟非然者在家之臺臣何從以聞知至以本事登諸章奏乎本曹若不宣洩必是當者之干囑訟理之外此甚可駭卿等爲先自首草記而卿等無所干則當者嚴杖覈其委折施行爲有矣招引必於壓良其律反復重焉法典內招引人物入居兩界者一律論所謂多石之原籍官卽碧潼而携入這間其律應死細考原案誘匿邊較多然則誘匿者例減一等南邑島中施以誘匿之律仍令該道伯親執嚴刑滿三次發配爲旀招引是在良女二名自本曹刻期督現後官庭出給石哥爲旀不檢束守令勘罪卽亦法文而卿等何無提及當該守令指名査問拿勘爲旀原疏有違格姑未還呈而事實相左之外爲持憲之任忽有此昧法之論貽羞臺閣莫此爲甚持平李敬參罷職爲良如敎
정조 23년
持平南履翼疏曰伏以臣文質無當才識譾劣雖尋常百執事之末無一可堪之狀不但聖鑑俯燭臣亦自知明矣迺者昨冬以來歷遍三司半年之間虛帶淸銜未嘗出一言論一事重以老母癃病長時凜綴實無離捨供職之勢循常番次隨例詣臺亦皆逡巡每一循省惶愧靡措第緣天眷冞隆聖度曲恕不敢言私黽勉至今當次悶旱求助之日又忝已試蔑效之地夙宵殫竭思效一日之責而旣不欲覶縷陳腐之說自歸無實之科又不欲妄托激揚之風輒發過當之論假令臣言一事之得失論一人之長短何足以補世道而弭天災哉今之言者必曰擇守令也揀人才也勸農桑也節財用也凡此數事非但言者之言如此殿下所以日夜董飭者亦惟在此然凡事有大根本有要節處不知其本則勤而無實不知其要則勞而無效苟求其本殿下一心實爲萬化之原殿下之洞洞一念未嘗少弛未明求衣夜分乃寢必以堯舜之心爲心則臣雖至愚豈敢曰殿下一心之微有所未盡而大哉夏禹之言曰堯舜之民以堯舜之心爲心寡人之民各自以其心爲心臣未知今日廟堂之上皆以皐夔之心爲心今日畎畝之民亦皆有比屋之風否乎然此非一朝一夕之可以挽回者且就其要節處言之擇守令無過於一廉字揀人才無過於一公字勸農桑無過於一勤字節財用無過於一儉字凡此廉公勤儉四字誠爲目今之第一急務何謂廉也近年以來每當一守令之窠輒勤擇差之命一守令之辭陛必有引接之擧殿下之所以擇守令者非不勤矣及其赴任之後犯科者相續道伯之或貶或罷繡啓之論罪勘罪殆無虛月亦豈擇之之方未得其要而然歟一守令之廉一邑安堵一守令之貪一邑倒懸此漢所以爲治之本在於循良擇任之際必擧孝廉蓋居家莫如孝在官莫如廉故也爲今之計凡擇守令勿拘地處勿循資格必以廉謹者爲首則此爲擇差之要道也何謂公也我殿下所以揀選人材之道極其恢蕩每有陞擢廣詢僉謀旁求遠人輒加宣召殿下所以揀人材者可謂勤矣廟剡銓選不過資地之循格未聞特異之搜拔雖曰我國規模專尙地閥天之生才豈有遠邇之別哉爲今之計莫如開廣聰明一循公議則此爲揀選之要道也何謂勤也殿下所以勸農桑者靡不用極中夜齋殿秉燭降綸訪之於廟堂而廟堂不足求之於守宰守宰而不足求之於草野農政之書堆積公車人各異見竟少實用凡治農之道莫要於勤臣見緣畝小民雖無恒産終歲勤作者輒皆家有餘粟終年怠惰者每多爲人傭賃此無他勤與怠之分也今之爲方伯守令者苟皆殫誠勤勵皆如夏畦之民則是爲勸農之第一要道而道臣之褒貶繡衣之書啓視此爲高下則是爲勤作之要道也何謂儉也今我殿下凡於崇儉節財之道雖夏后之卑官漢帝之弋綈無以加之廷臣之出入殿陛者每私相歎服欽誦曰聖人服御眞若是簡素哉是宜上行下效民俗一變而一日之供或費千錢一乘之直或至屢百蔀屋小民少有斗粟輒着闊袖之衣閭巷婦女略有錢貨輒用錦羅之飾以至田土之廣占第宅之踰制無非糜財之道今欲救此一分之弊莫如上自廊廟之臣下至匹庶之間皆以布被脫粟爲度此爲昭儉之一助也雖然凡此數事不可以家喩戶說耳提面命而得者也必也君臣上下精白一心凡於一守令之差除輒曰廉乎貪乎一人才之薦也必曰公乎私乎勸農桑則曰勤乎怠乎節財用則曰儉乎奢乎在廷之臣皆能以此爲心殿下亦宜自勉有以淬勵董率之則世道或可挽也天災或可弭也今日常參有命而賓對兼行凡在三司之列者莫不竭蹶奔走報效萬一而臣獨情私旣難暫離言議無足仰裨求助之下稱塞無路草草數語尤增愧恧伏乞聖明俯賜鑑諒亟削臣職以爲爲人臣不職者之戒焉且臣有萬分難强之情臣所後本生兩家俱無兄弟姊妹兩家老母年皆篤老素有貞疾迭相沈淹長事刀圭飮啖寢處臣不照管每致添損晝宵煼煎萬無離側供仕之望而第臣無他才能惟以不計燥濕竭誠奔奏爲一分報答之圖而目下情理誠無束帶趨簉隨衆陳列之道臣在周行不過九牛之一毛臣於病母殆同十瞽之一相每念古人事親日短之語不覺流涕玆不得不疾聲呼籲於孝理之下伏願亟命選部勿復檢擬永賜長暇俾便救護以安私分千萬至祝臣無任云云省疏具悉所陳當留意爾其勿辭救護
정조 23년
修撰李貞運疏曰伏以臣庸愚譾劣百不猶人而偏荷我聖上陶鎔之私出入三司已至十有餘年矣絲毫莫補醜拙畢露前後除拜有命輒膺者此豈臣有一半分堪承之望而然哉誠以感激恩造奔走殫竭以爲涓埃圖報之地者也況自昨冬飭敎之後怵惕惶感尤不敢爲逡巡之計乍遞旋拜一直承膺每自循省愧汗浹背向於在直時以目下一事與僚員聯陳短箚爲喉院所格旣呈之後至於出給館吏之境此則自有堂箚以來所未有者臣何足言其爲辱館規而羞朝體無復餘地不得不露章自列相率徑出自顧分義惟有悚惕薄罷旋敍非罪伊榮而莫重堂箚之規至臣壞了則復入鑾坡有靦面目不意今者又伏承修撰新命在臣道理固當卽地趨承而僨誤之地抗顔無望且況其時聯名僚員以此引義則臣是箚頭其所自處尤有別焉何敢自同無故晏然膺命乎常參賓對一日竝行而情勢所拘不能隨參於三司之後臣罪至此尤無所逃玆敢不避瀆擾冒陳衷懇伏乞聖明天地父母特垂鑑諒亟削臣所帶職名以重館規以存廉防千萬幸甚臣不敢以見職自居而顧今暵乾之災太甚宵旰之憂方殷昨下求言之敎今行常參之擧而忝在論思默無一言亦有所不敢猥此附陳焉當此憫旱之際匹夫匹婦之冤枉致命亦足爲干和之一端而今聞楊州前倅之在官也雖係微眚薄過不施笞杖專用重棍維楊之民擧皆嗷嗷甚至於十餘歲之兒見捉於酒禁用棍致斃犯酒非可殺之罪小兒無當棍之法則其爲至殘至冤已不可言而此猶不足其家老少之訴冤被死者又至數人之多有口皆傳無人不聞誠有是也其抱冤而傷和者當如何哉人命所關不可置而勿論臣謂楊州前牧使李得濟令該府拿問嚴處俾洩幽冤之氣恐不可已矣今番繡衣之分命實出於察隱黜幽之聖意而守令之入於書啓者或有初不置對直爲還官如此則按廉反輕守宰無憚與當初分遣之意不無相反之歎此時之曠官雖曰可悶名爲字牧亦不可置之䵝昧之中臣亦謂一問之後察其虛實而處之恐合事宜惟聖明竝垂察焉臣無任云云省疏具悉李得濟事濫殺人命誠如風傳則拿問嚴處不可或緩依施守令之入於繡啓初不置對直爲還官者一問處之事未知指何道何倅而回啓若請拿處則豈有直還之理也指擧姓名然後始可以量處令該房問于爾處以啓承宣事聞甚駭然詳細分付俾勿違禁可也任他呈箚出給堂吏豈成說乎其時當該承旨遞差如已遞職爲先重推以存堂規爾其勿辭察職
정조 23년
己未五月二十五日辰時上御重熙堂右副承旨入侍時右副承旨徐英輔假注書呂東植記事官李存秀洪奭周以次進伏訖上曰下番則出去與注書構出次對筵說而廳注書不能善爲筵說令上注書爲之可也奭周承命先退記注官金景煥進伏上曰政事當日爲之出榻敎仍敎曰吏判之入來與否知入也賤臣承命出問回奏曰病勢難强末由入來云矣命書榻敎曰判堂聞有身病不得入來云姑先給由政事仍爲之命退承史以次退出
정조 23년
己未五月二十五日午時上御重熙堂右承旨鄭尙愚假注書呂東植記事官李存秀洪奭周以次進伏訖上曰大司諫避嫌啓辭姑勿頒布之意分付可也賤臣承命出傳上曰下審旣令同搆筵說則何爲入來須出去也奭周先退記注官承膺祚進伏上曰推考房承旨入侍賤臣承命出傳左承旨洪義浩進伏上曰臺臣李敬參之疏甚可怪也刑曹啓目未判下之前臺臣何從而知之義浩曰似緣文蹟之先洩而然矣上曰此臺臣誰也尙愚曰李敬心之從弟矣上曰見其爲人亦頗了了今日事何爲如是命書刑曹啓目判付命出給賤臣承命出給命書傳敎曰一邊求言一邊處分固有召人閉門之歎而言涉衮闕則不可用者只當置之事屬朝象處豈或拘彼忽此今日諫長所論邪學與小品姜哥輩事雖未畢說大體固是豈不欲樂聞而優容遣辭噴薄下語顚錯與羲繇革心之義程訓遷善之喩不但大相反亦可謂不知予苦心甚矣從古賢人豪士多從繩墨外返他名敎本分下於此之類任渠畏罪避刑許其咸與維新卽王者不事夷狄之遺意何必黥面刖足俾阻來蘇之望不與平人等列始可曰恔予心而順物情乎尤無倫絶可惡難化不率者此未嘗不誅殛後復有現發亦不可縱貸須使制義齊刑之一副衡秤竝行不悖然後人皆得以爲人今也諫長乃於覺非者追理無累者混疑且甚所欲擬請者不知是何律則若以官以言名嫌於求言不賜處分奈朝象何仍任雖從大臣之請而更見避嫌啓辭尙在黑窣窣中距夢覺關不趐千里此政所坐者私大司諫申獻朝遞其職繼自今凡百君子各明厥德邇事遠事一以當然常行之則作我茶飯日用不自知久當眞積雖賞之決不爲背正侮聖之徒其責不專在於朝廷亦有所望於家塾之長老等惟今申複之喩豈得已也哉命書榻敎曰務安新除縣監年過六十云今日政畿邑相換以爲久任蘇弊之地仍命退承史以次退出
정조 23년
行都承旨李集斗病左承旨洪義浩坐右承旨鄭尙愚坐直左副承旨沈象奎坐右副承旨徐英輔坐直同副承旨未差注書柳台佐病金啓溫仕假注書呂東植仕直事變假注書弼聖賚仕
정조 23년
沈象奎啓曰明日常參經筵取稟傳曰停
정조 23년
傳于沈象奎曰傳香承旨入侍
정조 23년
傳于洪義浩曰諸承旨持公事入侍
정조 23년
以掌令金晦彬獻納尹命烈正言南惠寬牌不進罷職傳旨傳于洪義浩曰只推
정조 23년
執義李貞運啓曰掌令姜世綸以百無肖似最居人下淸朝耳目之任素知不稱而迺者馹召之恩遽下於鄕廬屛伏之中積違戀結之餘覲耿爲急匍匐就途章皇出肅況當悶旱之時常參有命臣又他不暇顧竭蹶登對敢以陳陋數語仰陳前席而率口而發語不商量至承嚴敎遞差之命臣惶隕震剝求死不得又況奏對失次至被承宣問備之請醜拙畢露情踪惶恧豈敢以大僚還收之請一刻晏然於臺次乎引嫌而退言雖輕發事有可恕不可以此輕遞言官請掌令姜世綸出仕答曰依啓
정조 23년
以掌令姜世綸牌不進罷職傳旨傳于洪義浩曰只推
정조 23년
傳于徐英輔曰坐直承旨入侍
정조 23년
徐英輔以兵曹言啓曰本曹草記北靑閑良張萬謙招見事批旨內可合相當之任更爲論理措語且問渠願草記事命下矣張萬謙旣無弓馬之才且是閑良而年過五十則別無可合收用之窠卽令本道拔例差任以爲激勸之地似合事宜而渠之所願惟是道內邊將云矣敢啓傳曰道內邊將後政差送可也
정조 23년
洪義浩以義禁府言啓曰慶尙監司申耆狀啓內永川前郡守李秉淳罪狀令攸司稟處事啓下矣李秉淳今方待命拿囚之意敢啓傳曰知道
정조 23년
沈象奎以禮曹言啓曰因長興幼學任五源等上言請故牧使文緯世及其子直長英凱直長弘凱褒贈之典事臣曹覆啓判付內詳考公私文蹟議于大臣稟處事判下矣謹依判下內辭意博採公私文蹟議于大臣則議政府左議政臣李秉模以爲故牧使文緯世聞義兵相繼敗沒奮泣曰國之所恃在湖南湖南不保國不可爲死得其所宜矣不可鳥獸伏推任啓英爲將至誠給饋餉卒能合諸道義將馘錦山茂朱賊膊開寧蹴星州皆其力也任啓英疏陳其首功巡察使權慄馳啓義兵功亦以爲首後除龍潭令値島夷復肆出奇兵斬獲甚多此其雜出於行狀及墓道之文也施以贈職之典恐合報功之義而其子直長英凱直長弘凱當适變將欲倡義賊平旋止且無文蹟之可據置之爲宜云行判中樞府事臣沈煥之以爲故牧使文緯世倡起義旅摧陷賊鋒保障湖南之一面而其實跡亦登於當時奏啓文字則在朝家褒贈之典宜視任啓英張潤等爲例而先輩碑狀中亦有槪見者否臣未及考据只以故帥臣權慄之義兵功狀爲準而施以褒贈之典亦有合於聖朝闡幽酬功之義乎臣不敢忘論而若其子英凱弘凱聞适變欲倡義勤王其風烈足以感後世之人顧無朝野文蹟之可徵置之亦宜云矣大臣之議如此上裁何如傳曰依大臣議施行可也
정조 23년
沈象奎以禮曹言啓曰因洪州進士韓濟裕等上言請故忠臣贈執義李光輪贈諡之典事臣曹覆啓判付內議于大臣稟處事判下矣謹依判下內辭意議于大臣則議政府左議政臣李秉模以爲贈執義李光輪旣無官守而托其親於弟與子仗劍奮義死不旋踵以實蹟則布在朝野以表章則已被旌贈死節之人在法當諡臣無容更議而事關恩典伏惟上裁云行判中樞府事臣沈煥之以爲贈執義李光輪以草野韋布奮義赴難討賊力盡以身殉國其事蹟昭布簡冊碑誌之中且在當時旌其閭享諸祠而其贈秩則視同時死節諸臣大有差等以聖朝崇報節義之典比例而論之合施加等褒贈之恩而係是久遠之事臣不敢輕議伏惟上裁云矣大臣之議如此上裁何如傳曰兩大臣之議差有異同卿等指一附陳意見可也
정조 23년
沈象奎以禮曹言啓曰因全羅道幼學趙基孝等上言請端廟舊臣安貴行褒贈之典事臣曹覆啓判付內議于大臣稟處事判下矣謹依判下內辭意議于大臣則議政府左議政臣李秉模以爲故典籍安貴行其爲靖義諸臣之一則明矣墓道之文本多出於家狀壇壝之禮各有義於取舍何必以其孫之撰碑配食之未參爲疑乎典籍書官可想其志貤贈有無豈或輕重其人而在朝家崇節之義合有贈職之典而事係恩典伏惟上裁云行判中樞府事臣沈煥之以爲故典籍安貴行事雖未見先輩名賢之所稱述新編莊陵誌旣載其名字於靖義諸臣之列則在聖朝崇節之方施以贈爵之典恐或合於功疑惟重之聖訓矣云矣大臣之議如此上裁何如傳曰依大臣議施行可也
정조 23년
沈象奎以禮曹言啓曰因報恩幼學李德懋等上言請故吏曹佐郞具壽福其弟故副提學壽聃贈爵事臣曹覆啓判付內議于大臣稟處事判下矣謹依判下內辭意議于大臣則議政府左議政臣李秉模以爲故佐郞具壽福當北門變作之時義著折簡功在緩禍故副學具壽聃値群賢禍蔓之日竟遭蜮射坐死絶塞先正臣宋時烈備載其事於表阡之文以若樹立之俱卓尙此褒章之竝闕無怪公議之抑鬱合施貤贈之寵典係干恩典伏惟上裁云行判中樞府事臣沈煥之以爲故佐郞具壽福故大司憲具壽聃大有樹立於己卯戊申而或廢或死且其學行氣節俱著於先正臣宋時烈所撰碑誌中尙未蒙聖朝褒贈之恩恐爲闕典而事係干恩伏惟上裁云矣大臣之議如此上裁何如傳曰依大臣議施行而同時與故翰林安命世故修撰尹潔之冤死至今爲士論之咨嗟傷痛今欲修擧闕典而褒贈則不可一爲一否三人一體爲之事分付銓曹可也
정조 23년
沈象奎以禮曹言啓曰因忠淸道幼學權思吉等上言請故忠翼公金宗瑞棹楔之典事臣曹覆啓判付內議于大臣稟處事判下矣謹依判下內辭意議于大臣則議政府左議政臣李秉模以爲忠翼公金宗瑞身佩安危以之死生純忠大節何靳棹楔之旌而同時三大臣之或爲或否恐未知其如何以臣謏淺不敢臆對伏惟上裁云行判中樞府事臣沈煥之以爲忠翼公臣金宗瑞臨危盡節且其功蹟炳在簡冊自先王朝曁我聖明御極之後凡所以褒揚崇報之典可以昭垂百世靡有餘憾至若旌閭等事不足增耀於耳目而況六臣之家或旌或不旌前輩儒賢名卿之論未有及於此者抑以爲此等細節屬之闕文亦無妨於聖朝崇奬之大體也否臣不敢臆決以對云大臣之議如此矣敢啓傳曰依大臣議施行可也
정조 23년
沈象奎以禮曹言啓曰因淸州幼學宋煥亮等上言請贈執義洪頤中贈都承旨洪錫箕父子旌褒之典事臣曹覆啓判付內詳考公私文蹟議于大臣稟處事判下矣謹依判下內辭意博採公私文蹟議于大臣則議政府左議政臣李秉模以爲贈執義洪頤中之斫指灌血炷掌祈命不但鄕黨之稱孝家乘之記實觀於先正臣宋浚吉宋時烈輓誄之稱道尤可徵焉至於西宮之變屛跡窮山峻斥纘男丁卯之亂沬血募義虜退乃還可見其行備於家忠移於國雖以其庶孫壽職追榮加施旌表恐合樹風勵俗之道贈都承旨洪錫箕家傳忠孝冠屨倒置之後隱於黔丹山中發於慷慨悲咤之餘者無非風泉之愾念若其擬檄一書先正臣宋時烈期以十襲珍莊誇示中朝將相於天日重明之後凡係尊周之事往復讚歎實有微斯人誰與歸之意當此名義日晦詖淫競作之時特贈爵諡以聳湖右士林之望庶幾有補於風敎之萬一而事係恩典伏惟上裁云行判中樞府事臣沈煥之以爲贈執義洪頤中孝行忠節俱合旌贈而考其事蹟當以孝行爲重且無論追榮與褒奬已蒙亞憲之贈矣于今特旌其閭以褒其孝則忠亦在其中而聖朝嘉奬之恩恐似得宜贈都承旨洪錫箕孝義文章著聞于當世若其擬檄擬露布等文扶得春秋之大義寫出風泉之餘思大爲先正臣宋時烈之所稱賞感嘆其他詩篇言語發於寤寐及於酬酢者蓋可見尊周之一片丹忱雖自謂以文士空談排遣其慷慨悲憤之意然而所存乎中者亦不可誣矣年前以特恩贈故處士申㬅爵諡以礪一世之風節以是比例則當此名義之論不振而華夷之辨不嚴將無以正三綱之本明萬物之序如錫箕者特賜以褒顯之恩以樹風聲以裨世敎實合爲聖朝正名之令典而事非常格伏惟上裁云矣大臣之議如此上裁何如傳曰昨年皇壇望拜也起感於林陳航海時事仍和故副學李端相詩而際見新印晩洲遺稿尊周錄中有次其韻者悽惋忼壯令人有痛飮黃龍之想又其擬檄之辭磊落可觀如荆卿挾劍伍胥橫戈之句眞先正所謂氣湧如山者昔朱子跋張忠確公家問曰非其胸中有大過人者何以及此朝家於此人亦云況當汨陳之時奚靳崇奬之典令該曹特贈正卿其父又以篤孝絶行聞於世而尙闕旌里之擧亦可謂欠事依義肅公申㬅家例就其里表之曰贈司憲府執義洪頤中贈吏曹判書洪錫箕父子忠孝之閭事分付道臣可也
정조 23년
洪義浩以刑曹言啓曰李源集捧供啓目判付內卽無論獄情之祕密與閑漫供招纔捧判付未下則謄播副本於外間自有司寇以來所未有者是置苟非然者在家之臺臣何從以聞知至以本事登諸章奏乎本曹若不宣洩必是當者之干囑訟理之外此甚可駭卿等爲先自首草記而卿等無所干則當者嚴杖覈其委折以聞爲旀本訟段依曹啓施行爲有矣招引之於壓良其律反復重焉法典內招引人物入於兩界者一律論所謂多石之原籍官卽碧潼而携入這間其律應死細考原案誘匿邊較多然則誘匿者例減一等南邑島中施以誘匿之律仍令該道伯親執嚴刑滿三次發配招引是在良女二名自本曹刻期督現後官庭出給石哥爲旀不檢擧守令勘罪卽亦法文而卿等何無提及當該守令指名査出拿勘爲旀原疏有違格姑未還呈而事實相左之外爲持憲之任忽有此昧法之論貽羞臺閣莫此爲甚持平李敬參罷職爲良如敎事判下矣臣等謹依判下辭意石興大訟案謄播副本委折李源集處嚴加杖問則啓目草本果與該吏暗地符同昨日夕後謄送渠家之狀箇箇自服而至於干囑一款終始抵賴極口發明究厥所爲萬萬痛駭更加嚴杖期於取服該吏則嚴杖之下出示文案之狀亦旣直陳論其罪犯有難容貸自臣曹從重勘處而臣等忝在刑官曹吏作奸矇未察飭致有此文案之宣洩惶恐震越恭俟嚴勘之意敢啓傳曰知道卿等爲先越俸一等臺臣之聞於當者聞於曹吏間不當上疏之事徑爲於未啓下之前益知其駭妄旣有處分別無更論而當者卽不過錄送家間無干囑之現捉者渠非家長則竝與本事而非渠所知渠則放送當該家長令該府拿勘可也
정조 23년
洪義浩以刑曹言啓曰依下敎取考諸道配案則郭山金奉元率畜妓女招引富民多至敗家罪抵流配而到配屬耳榮川朴昌彬罪係殺獄干連黃州奴宗世凌辱妻上典而事理絶悖伊川李春茂誘取良女賣爲妻妾茂朱金德龜毆打更卒奪取犯夜儒生罪固不輕載寧鄭光泰以試所待令喝道作弊貢人光陽陳宗新冒稱幼學毆打官差穩城李周龜以殺獄罪人因判付減死定配則不可輕議碧潼金義仁愛氷緣坐罪富寧奴乭夫里以水剌間軍士因捕廳啓辭爲奴者論其罪犯俱是不輕竝仍配文化李載華以兵曹房直冒佩郞廳號佩罪丁巳正月徒三年定配而所坐雖重限滿不遠合有疏釋之典放送中部韓壬寅父再郁東部安興孫父處謙俱是義禁府所管定配罪人竝令該府稟處何如傳曰允鄭光泰陳宗新乭夫里韓再郁安處謙竝放可也
정조 23년
洪義浩以刑曹言啓曰依下敎取考各道配案則金城洪仁載試所待令諫院書吏作弊貢人罪南海奴福金酗挐閭里侵虐良民罪因傳敎卽其地爲奴碧潼梁以才以逆家婢夫潛通書信興陽朴好民以殺獄罪人因判付流配龜城姜應詳劫奸未成罪至流配而其所負犯俱係不輕竝仍配穩城金季命以羅將毆打巡卒罪至被爲奴定配人給暇歸葬載在法典爲奴雖異徒流情則可矜依願給暇事分付該道何如傳曰允洪仁載放可也
정조 23년
洪義浩以左邊捕盜廳言啓曰發捕罪人金昌國今始就捕故與韓宗奎具格捧供以入之意敢啓傳曰知道
정조 23년
徐英輔以御營廳言啓曰本廳字內肅靖門東邊第三城廊近處體城二間頹圮處今二十七日爲始改築之意敢啓傳曰知道
정조 23년
禁府啓目忠淸前監司韓用和原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓事神之道誠敬是先禱雨虔潔尤別於常享是去乙臨時替行欠誠莫大矣塡祝者不得將事欠敬亦甚矣比之前勘條件所關益重旣聞之後不可以衰憒曲加寬恕連山地施以投畀之典爲良如敎又啓目金海前府使李身敬原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓除刑推議處爲良如敎又啓目慶尙前兵使李殷福原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓除刑推議處爲良如敎又啓目舒川浦前萬戶金鼎燦原情云云傳旨內辭緣泛稱遲晩刑推得情何如判付啓考律勘放後草記爲良如敎又啓目廣州中軍申大觀口招云云傳旨內辭意發問目嚴問則捉囚訟隻勒令偸葬初無是事是如極口發明所當請刑是白乎矣曾經宣傳官勿爲請刑載在大典通編且有嚴問捧口招以聞之命上裁何如判付啓往復廟堂如無可問之端放送後草記爲良如敎
정조 23년
洪義浩以義禁府言啓曰時囚罪人韓用和原情公事判付內連山地施以投畀之典事命下矣韓用和忠淸道連山縣投畀而以判付內辭意具罪目依例發遣府書吏押送配所之意敢啓傳曰知道
정조 23년
洪義浩以義禁府言啓曰時囚罪人金鼎燦原情公事判付內考律勘放後草記事命下矣金鼎燦傳旨內新還未捧居末依事目拿問罪取考律文則大典通編倉庫條有曰還上未準捧守令論罪大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣金鼎燦杖一百收贖告身盡行追奪放送之意敢啓傳曰知道
정조 23년
禁府照目粘連向前李殷福海弊申禁飭敎何如而身居閫任不恤浦民切苦之弊生熟鰒加採預採之不足至有無時私採之擧藉或襲謬罪實難貸以此照律罪杖一百收贖告身盡行追奪私罪奉敎依允爲旀功減一等爲良如敎又照目向前李身敬亦稅穀捧上法意嚴重而不能精擇以致米色之麤劣至於京倉之點退者極爲可駭以此照律罪杖一百收贖告身盡行追奪私罪奉敎依允爲旀功議各減一等爲良如敎
정조 23년
己未五月二十六日卯時上御誠正閣傳香承旨入侍諸承旨持公事入侍時左承旨洪義浩右承旨鄭尙愚左副承旨沈象奎右副承旨徐英輔記事官金啓溫假注書呂東植記事官李存秀洪奭周以次進伏訖上曰傳香已爲之乎象奎曰爲之矣命書傳敎曰傳香承旨馳詣受香所奉審摘奸以來象奎承命先退英輔讀奏京畿監司李在學狀啓祈雨事離營事吏曹內官受祿單子尙愚讀奏咸鏡監司具㢞狀啓遺棄兒給料數爻成冊上送事英輔讀奏京畿監司李在學狀啓祈雨祭設行事水原留守徐有隣狀啓祈雨祭設行事禮曹繼後公事二度英輔讀奏水原留守徐有隣狀啓都試居首人馳啓事御營廳習陣單子訓鍊都監諸將官射講單子義浩讀奏慶尙監司申耆啓本罪人金鎭鼎安東府到配事又啓本罪人南正和新寧縣到配事平安監司韓用龜啓本罪人金萬澤順天郡到配事分書判付訖上曰臺諫何不傳啓而只爲處置乎義浩曰祈雨祭雖與齋日稍別而循例傳啓有所未安故不得爲之矣義浩曰臣以該房取考故事在前兩司城上所如無前啓則行公臺諫之詣臺也以無前啓呼望出去矣此後修明舊式如値兩司無前啓之時則使之依此擧行似好故敢此仰達矣上曰依爲之出擧條命書禁府公事判付訖敎曰藥院提調例不得行公於金吾且此家之人於金吾本有情勢未及思得適然下批而該曹初不當檢擬矣尙愚曰然矣義浩曰卽見禁府啓目金海前府使李身敬供辭中吏讀不書白字只書乎字奏御文字之用吏讀必書白字乃是格例而有此不審事甚未安臣之矇然捧入不勝惶恐而不察之金吾諸堂不可無警竝推考何如上曰依爲之出擧條命書傳敎曰下直守令入侍賤臣承命出傳與載寧郡守朴綏源陽城縣監金孝眞偕入進伏奏職姓名敎綏源曰年幾何綏源曰六十二歲矣命擧顔敎曰已經守令幾處綏源曰軍威公州溫陽金山矣上曰下去勉爲之也敎孝眞曰下去善爲之也命除宣諭七事命書榻敎曰時囚令次堂議處照律仍命退諸臣以次退出
정조 23년
己未五月二十六日申時上御重熙堂右承旨入侍時右承旨鄭尙愚假注書呂東植記注官金景煥記事官洪奭周以次進伏訖上命書公事判付訖上曰今日熱甚頗有雨意矣尙愚曰雨意稍緊矣上曰都承旨何不仕進乎尙愚曰有病云矣上曰官案頗有疎略處欲爲詳錄一本承旨取考該曹品案南行除邑侍從歷官之次數年條及守令之前後考績一一懸註書入之地好矣命退承史以次退出
정조 23년
己未五月二十六日戌時上御重熙堂坐直承旨入侍時右副承旨徐英輔假注書呂東植記注官金景煥記事官洪奭周檢校直提學徐龍輔二直提學李晩秀以次進伏訖上曰予於近間焦渴度日食不能進一匙睡不能着一息沓沓之心不可形言今夜方行三次祈雨而日候甚熱或可爲得雨之徵耶龍輔曰下敎如是不勝焦悶而今夜則日熱如此數日內必有得雨之望矣上曰近來言官全昧臺體疏語之煩褻筵體之顚錯有不成說甚可駭然矣晩秀曰聖敎至當矣上曰天氣不甚淸朗或有雨意耶命史官起視景煥下殿仰觀奏曰天無星宿雨意稍緊矣上曰夏夜今則極短坐待四更而不知遲久矣龍輔曰然矣仍命退諸臣以次退出
정조 23년
行都承旨李集斗坐左承旨洪義浩坐直右承旨鄭尙愚坐左副承旨沈象奎坐右副承旨徐英輔坐直同副承旨未差注書柳台佐病金啓溫仕假注書呂東植仕直事變假注書弼聖賚仕
정조 23년
李集斗啓曰來初一日輪對日次矣敢稟傳曰當次人受點後日次來待
정조 23년
李集斗啓曰判義禁金文淳同敦寧鄭東愼除拜後過三日不爲出肅事甚未安竝依定式推考警責仍卽牌招察任何如傳曰允
정조 23년
以漢城府南部箭串民家燒燼別單判付內啓下賑恤廳爲旀間數都計旣多蝸屋間亦有之另施恤典期於斯速庇身爲良如敎
정조 23년
李集斗以弘文館言啓曰新除授校理趙得永副校理朴崙壽修撰曺允遂竝卽牌招察任何如傳曰允
정조 23년
以校理趙得永副校理朴崙壽牌不進罷職傳旨傳于李集斗曰只推
정조 23년
執義李貞運啓曰臣於臺地自來情勢豈有一分冒膺之望而昨於闕外忽伏承亞憲新命義分是懼隨牌祗肅今日則欲觀諫院去就而進身矣未及周旋至有喉院問備請牌之擧臣於是滿心慙惶無地自容由前由後以此情踪其何敢晏然蹲仍於臺次乎請命遞斥臣職答曰勿辭亦勿退待
정조 23년
李集斗以禮曹言啓曰因順平君奉祀孫廷寅原情有草記稟處之命矣取見其原情則順平君祠宇年久頹圮己酉長陵行幸時上言蒙恩自戶曹給價買舍矣十年之間又爲頹圮故欲買他舍以奉祠宇而文券入於戶曹不敢擅便特許出給以爲更買他舍爲辭矣前此朝家之買給家舍已是特恩而不出十年又有此呼訴者厥習誠極可駭家舍賣買本非靳許之事依所願出給其文券使之移買而更毋敢以此等事煩籲之意嚴飭退送何如傳曰允
정조 23년
徐英輔以備邊司言啓曰卽見永平幼學李慶裕原情則以爲渠有一女早孀而隣居私婢五合家接一富賈崔厚氏者將至數年充飽崔漢之錢乃生奸計囑渠女以奸淫之事渠女正色叱退則五合難售其計翌夜使崔漢突入渠女之房渠女驚呼家人崔漢仍爲跳去而五合則踵至叱辱罔有紀極故渠女不勝憤辱以至自決五合設奸崔漢冒入俱是逼殺人命則償命之律斷不可已奔告本邑則嚴囚崔漢與五合卽以均施償命之意報于營門營題截嚴明白而至今兩年尙未償命脫枷無常便作輕囚而渠女則于今朞年尙不掩土以待償命云矣果如原情內辭緣則貞女之齎鬱抱冤足爲干和之端而問諸該曹尙未錄啓云卽令道臣嚴訊取服具格狀聞何如傳曰貞女尙未旌表潑漢尙未償命豈非干和之一端乎嚴飭斯速錄啓而無敢例推期於捧遲晩以爲具格用法之地女人自決一款爲先探問狀聞事一體分付可也
정조 23년
徐英輔以備邊司言啓曰各宮房奴屬之憑藉貿易作弊委折査實草記事命下矣猪廛市民等卽爲招問則所告內明禮宮壽進宮於義宮龍洞宮貿易奴子各有隨率而此輩作弊不一其端近來畜産不蕃物價漸踊而只以常定之價必求最大之品竝與常定價而又或減給賣買時不令市人操刀而多寡惟意割去甚或有憑藉貿取轉賣酒家之弊昨年五月間於義宮隨率崔哥漢因廛民之若干爭價至於結縛毆打今年四月念間內需司奴子隨率兩漢稱以貿易遍行一廛隨處勒貿計其本價幾爲二十五兩而僅給半價矣追聞之則乃爲渠輩會飮之需欲爲呈訴於該司而未果云故內需司下屬及四宮奴屬竝爲捉來嚴加査問則上項諸條果如廛人所告渠輩亦不敢發明蓋此四宮貿易皆有所重其所擧行尤宜小心而乃有此中間憑藉許多作弊之事雖或諉以隨率輩之所爲若非頭目之指揮此輩安敢乃爾此廛如此他可類推內司則各宮凡事非徒不能檢飭該司下屬之作弊反復甚焉誠極駭然當該次知中官等竝令該府拿問嚴勘作弊之下屬出付攸司從重科治此後則無論大小貿易減價勒買等弊各別禁斷外此各宮房奴屬亦爲一一査問則些少之弊或有或無而其所云云俱極猥瑣雖不足煩論自內司隨時察飭之意一體分付何如傳曰牛肉勒買之弊嚴禁何如則猪廛行惡又現發勿論多寡疎數名以宮房之屬一有干禁者其律宜用加於凡民幾倍矣內司奴屬及首奴漢令刑曹用右律犯科宮屬亦令該曹嚴治猪廛若此從前嚴禁之懸房亦必依舊卽爲査問草記次知中官之不能操切駭然甚矣昨日本司盤覈之事仍爲掩置此弊一開來頭中官輩掩蔽之奸僞何以防之該中官所當別樣嚴治而年過七十爲先令該府拿處施以流三千里之律收贖放送不爲來告首吏流一千五百里可也
정조 23년
徐英輔以御營廳言啓曰謹依下敎宣傳官毆打罪人等罪犯輕重往復相議於當初執捉之諸將臣後今日習陣時多般嚴問各別査實則十七名中沈鎭李世稷禹尙準明仁祥趙駿逵徐允修宋文翊李榮載韓淸運李榮彬李厚田高益謙鄭福興黃仁希等或稱琴歌或稱觀光而此與犯手毆打有間各嚴棍十五度放送其中趙駿逵則得病多日痛勢方劇有難棍治姑爲保放待病差擧行洪秉圭沈永之洪蘇榮等渠敢挺身其所毆打狼藉無忌究厥情狀萬萬痛惡爲先嚴棍二十度而此等凶悖之類不可尋常處之移送秋曹依律嚴處何如傳曰允
정조 23년
洪義浩以義禁府言啓曰時囚罪人申大觀口招公事判付內往復廟堂如無可問之端放送後草記事命下矣謹依判付往復廟堂已自本司更爲査問於呈訴人秦興福處則所告內渠之祖父母及父母入葬於廣州義谷鶴峴地渠之外三寸叔林洪曾祖墳亦在其南麓而二月間隣居李生員之子一龍者將葬其祖母於秦林兩山之間起䐉處路秦哥山爲四十步距林哥山爲三十餘步故林洪先呈本官渠亦聞奇下去卽爲白活則遣鄕所摘奸圖形後李哥置之落科故仍爲置塜於其地無慮上來矣三月二十五日空官時自中營忽招林洪謂以庶人無步數何敢與兩班爭訟又爲置塜乎仍爲囚禁第三日始爲放送而被囚之翌日李家已爲入葬於其地渠輩下去則亦已無及矣當初渠輩起訟於本官不關於中營則中營之不知渠輩姓名固無怪矣及至林洪因山訟被囚之事豈可曰不知乎捉囚林洪以致乘間勒葬則渠輩山訟便同不攻自破此爲冤悶之端云矣興福之前後所告旣如是丁寧而申大觀特敎嚴問之下敢以初無是事全然牢諱粧撰納供者誠極痛駭仍爲嚴囚後坐起時更加盤覈期於得情何如傳曰允悶旱之時不可滯囚應捧供時囚外口招議處照律皆以知事擧行可也
정조 23년
洪義浩以義禁府言啓曰中官金德九年過七十爲先令該府拿處施以流三千里之律收贖放送事傳旨啓下矣金德九今方待命拿囚而流三千里定配收贖放送之意敢啓傳曰知道
정조 23년
洪義浩以義禁府言啓曰黃海道長淵縣吾叉浦爲奴罪人韓再郁慶尙道熊川縣薺浦鎭充軍罪人安處謙放送事承傳啓下矣韓再郁安處謙竝放送事分付各該道道臣之意敢啓傳曰知道
정조 23년
洪義浩以刑曹言啓曰依下敎取考諸道配案則昌平金龍得以陵屬偸斫火巢松木罪至被流配永宗李景容以逆家傔人錢貨紹介罪不限年定配槐山丁大得誘取良人賣爲人妻妾罪徒三年定配而罪犯俱係不輕竝仍配平昌金龜潮詬辱士族罪昨年九月徒一年定配當初所坐旣不深重到配亦已經年合有疏釋之典放渭原李東炯照訖疊講罪充軍雖以往見病父請由遭故外無給暇之例置之何如傳曰允
정조 23년
洪義浩以刑曹言啓曰依下敎取考諸道配案則開寧金光信以南學庫直毆打巡卒奪取儒生罪慶興朴尙秀詬辱大臣罪竝勿限年定配萬頃馬希碩以稅穀臭載船主致敗地方因判付勿限年定配薪智島全得喜以武藝廳番次闕直詬辱一廳因判付充定土兵勿揀赦前興陽李産弼僞傳大臣分付圖拔私屠人罪富寧李大鍊逐出正妻後謂以行淫誣呈京兆則其妻父難雪其言自砲致命罪興海孔翊周敎誘人僞造文記侵虐平民罪竝被流配淸河姜興瑞中日試射時借射罪充軍而其所罪犯俱係不輕竝爲仍配遂安金雲得以所由威脅平民討索錢兩隨從罪而定配旣係徒年所坐亦不深重合有參恕之典慶源奴大根以水剌間軍士因捕廳啓辭爲奴而所犯雖重同罪之乭夫里今番已蒙恩宥其在一視之道不可異同竝放送何如傳曰允全得喜亦放可也
정조 23년
禁府啓目楊州前牧使李得濟原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓囚供之發明如此令道臣詳査狀啓後議處行査間姑放爲良如敎又啓目前掌令李泰賢原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓干囑臺臣一款旣無可執之跡則臺臣事轉益疑眩是旀至於此囚段所當白放而始不能制其家中賤物終煩登聞之狀殊甚可駭勘以當律放送爲有矣不可滯囚區別功議以草記擧行爲良如敎又啓目永川前郡守李秉淳原情云云問目內辭緣泛稱遲晩刑推得情何如判付啓犯科則犯科何論多少差遣之日念舊申諭果何如則無妄作罪尙難倖逭災結文簿所爲如彼何可尋常處之乎是旀近聞該邑爲弊邑民不聊生乙仍于別差繡衣姑未復命此囚段府內保放以待結末爲良如敎又啓目罪人申大觀更招云云以秦興福更招辭意發問目嚴加盤覈捉囚林洪使一龍偸葬委折一直發明無意輸款誠極痛駭所當請刑是白乎矣曾經宣傳官勿爲請刑載在大典通編上裁何如判付啓必是渠不當之事乙仍于有此累度發明是置此囚段保放自卿府行會廣州守臣査實狀聞後議處爲良如敎
정조 23년
己未五月二十七日卯時上御誠正閣諸承旨持公事入侍時行都承旨李集斗左承旨洪義浩右承旨鄭尙愚左副承旨沈象奎右副承旨徐英輔記事官金啓溫假注書呂東植記事官李存秀洪奭周二直提學李晩秀以次進伏訖上曰昨日贈職傳旨何不捧入乎尙愚曰前例則然矣而未及擧行矣上曰禁府公事之不捧傳旨亦不成說矣狀啓則旣以啓下書出不必更捧傳旨至於拿處則無啓下文蹟而何以擧行乎自政院招問府吏此後申明可也英輔讀奏黃海監司曺允大啓本各邑軍保上納數爻開錄事義浩讀奏黃海監司曺允大啓本罪人申着實歙谷縣定配事分書判付訖命書備局草記批答敎曰中官輩奸僞誠甚痛駭矣予於宦戚嚴防成一規模向來渠輩叵測之計無所不至而掩蔽之習今又若此豈不萬萬痛駭乎義浩曰當此悶旱求助之日行公臺諫固當逐日詣臺而執義李貞運掌令姜世綸以已行公之人今已日晩尙不詣臺事甚未安推考警責竝卽牌招何如上曰依爲之出擧條仍命退諸臣以次退出
정조 23년
己未五月二十七日戌時上御重熙堂坐直承旨入侍時左承旨洪義浩假注書呂東植記注官金景煥承膺祚以次進伏訖上曰使臣私書中所言何事承旨持入乎義浩曰持入矣上曰入之義浩跪進上覽訖敎曰若欲趁九月初二日入去則別使何當差送爲好乎義浩曰似於七月入送然後可及矣上曰籌坐明日爲之乎斯速知入賤臣承命出問回奏曰大臣以明日出令云矣命書傳敎曰使行將於今月望念間領賞卽發而爲奏頒諡詔順付今行之由別差裨譯今已先來使行之善爲周章深得專對之體甚可尙也又聞承宣言使行之錄送意見於院中者卽謝恩之當爲於祔廟頒詔之前未知何如要卽轉稟云而適閱乙卯前例其時則至丙辰三月先差登極進賀使又於節行兼差頒諡進賀至於祔廟進賀則順付於丁巳冬節行與今番事件差有間隔則前例似難膠守然則頒諡進賀趁九月祔廟前入送祔廟進賀順付於節行可乎抑頒諡賀使順付於今冬節行祔廟賀使別差爲可乎籌坐明日出令云與諸宰爛商指一草記事令備郞傳于左右相仍敎曰速爲謄出出給備郞而使臣之錄送院中者亦爲傳示於大臣可也賤臣承命出傳上曰今日則雨勢大霔矣義浩曰然矣聞於先來則彼地則潦水大作出來時至於阻雨云矣命書公事判付訖命退承史以次退出
정조 23년
行都承旨李集斗坐左承旨洪義浩坐直右承旨鄭尙愚坐直左副承旨沈象奎內閣直右副承旨徐英輔坐同副承旨未差注書柳台佐奉命在外金啓溫式暇假注書任百禧仕直事變假注書弼聖賚仕
정조 23년
傳于洪義浩曰戶房承旨入侍
정조 23년
判義禁前望單子入之趙尙鎭落點
정조 23년
鄭尙愚啓曰新除授判義禁趙尙鎭時無職名令該曹口傳付軍職何如傳曰允
정조 23년
注書柳台佐奉命在外代任百禧爲假注書
정조 23년
沈象奎啓曰卽者吏曹郞廳來言政事當日爲之事命下而判書洪良浩參判李書九俱以病不來不得開政云所當牌招而旣有飭敎不敢循例請牌何以爲之敢稟傳曰使之口傳擧行作窠者待窠卽擬
정조 23년
吏曹口傳政事溫陵參奉愼昌烈
정조 23년
徐英輔以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 23년
沈象奎以吏曹言啓曰雩祀壇進去獻官諸執事當依例論賞分付吏曹書入事命下矣雩祀壇獻官諸執事別單書入之意敢啓傳曰知道
정조 23년
洪義浩以賑恤廳言啓曰漢城府南部箭串民家燒燼別單判付內啓下賑恤廳爲旀間數都計旣多蝸屋間亦有之另施恤典期於斯速庇身事命下矣依該府所報南部箭串一契失火民戶全燒六戶各米七斗錢二兩空石十立半燒三戶各米五斗錢一兩空石十立分給仍爲嚴飭漢城府使之卽爲結構安接之意敢啓傳曰知道
정조 23년
李集斗以禮曹言啓曰傳曰是年是月是日卽我恭昭順烈端敬聖后復位後封陵敦匠諸臣復命之時也恭惟舟梁寶甲又在是年瞻望珠邱愴慕冞深昔在中廟朝有金淨朴祥之疏及至肅廟朝又有申奎之章而或因時事之扤隉或因廟議之低徊翠華空山沒世咨嗟我先朝特命中官守直別廟未幾金台南進言而聖意堅定縟儀載擧遂基我國家億萬斯年昌熾蕃衍之茀祿洪祚猗歟盛哉適當是日之回薄怳奉隔晨之警咳際玆方千之靈雨若有陟降之垂騭惟予伸誠寓感之方於何可展況於春初擬拜象設而未果至今耿耿又何可踰此月乎卽令宗伯之臣卜吉日遣大臣攝行酌獻之禮於溫陵而祝文文衡牌招撰進左議政贈領議政諡信度愼公守勤墓遣承旨致祭奉祀之人問名今日政本陵參奉作窠擬入嘗聞信度公祠宇有度支搆給之恩云亦令曹郞看視其能庇風雨與否以聞至於所事仍成姱節如皇朝之徐輝祖地處者惟信度公是已故參判柳夢寅尙施贈諡之典何況信度公乎國舅之以忠臣旌閭事係創有之盛擧入侍史官往問于籌坐大臣卿宰僉議若諧分付卽爲擧行事命下矣左議政臣李秉模以爲以地則均是肺腑而盡心所事矢死靡他比諸外臣之倉卒效節尤見其卓確不移之操而世徒知其所處之不可免却不知斷斷一心之在於不苟免今此聖問特及於綽楔之典欽仰攢誦無容他議云右議政臣李時秀以爲盡心所事人臣之大節褒奬忠義有國之盛典信度公愼守勤以聖祖國舅之親當聖祖龍興之際秉義守忠卒以身殉此所以比他人爲尤難舊甲重回聖衷興感渙發恩綸特加旌褒實有裨於樹風勵世之化只切欽仰豈容他議云行兵曹判書臣金文淳以爲日月回薄宸心增感聖后之思爰及觀津乃有博詢諸臣議擧綽楔之命惟此信度公終始一節倉卒立慬歷數百載尙令人灑涕聖問之下無容他議云行刑曹判書臣李祖源以爲溫陵國舅以若地處判此樹立想像當日之事尙令人釀涕況當舊甲重回我聖上卽地興感迺有此詢問之擧凡在臣隣莫不贊嘆豈敢以事係稀罕有所持疑綽楔之典無容更議云行大護軍臣李邦一以爲溫陵國舅褒忠之盛典聖問及於綽楔之典欽仰攢誦無容他議云行護軍臣申大顯以爲今此信度公綽楔之擧實有合於樹風奬節之道大臣諸臣之議旣已大同臣無容更議云行護軍臣李漢豐以爲今當舊甲重回之日聖心興感乃有此信度公旌褒之命凡在臣隣孰不欽仰臣無容更議云矣當舟梁舊甲之重回擧仙寢酌獻之晠禮聖心增感推以及於觀津故家立殣往事乃有此博訪諸臣議擧旌表之命以若地處有若卓節尤可見其斷斷苦忠之終始靡他大臣諸臣之議旣已僉同亟擧綽楔之典實合聖朝追遠奬節之道左議政贈領議政益昌府院君信度公愼守勤旌閭卽爲擧行何如傳曰允
정조 23년
洪義浩以奉常寺都提調提調意啓曰東籍親耕田所種大麥打作則所出爲九石十三斗小麥打作則所出爲一石十四斗之意敢啓傳曰知道
정조 23년
徐英輔以兵曹言啓曰僉知中樞府事李惟鑑身病猝重時月之內無望供職呈狀乞遞西樞雖是閑局不可一向許帶改差何如傳曰允
정조 23년
徐英輔以備邊司言啓曰卽見內需司所報則以爲卽下傳敎內江華留司所掌司庫錢貨近聞枵然以公穀或公貨間限五千兩移劃後草記事命下矣京外他衙門錢穀姑無可劃之處而該府禁衛營留營穀比諸訓御兩營稍裕計除每年支放取耗條外米八百石太五百石劃送則畿邑餉耗之代錢輸送者例以米一石價五兩太一石價二兩爲定較諸內司所需五千兩可以綽略相當以此分付而今旣分給民間令內司待秋成區處何如傳曰允秋成尙遠其中一千兩以本府錢貨先爲換劃事分付可也
정조 23년
徐英輔以備邊司言啓曰傳曰使行將於今月望念間可以領賞卽發而爲奏頒諡詔順付今行之由別差裨譯今已先來使行之善爲周章深得專對之體甚可尙也又聞承宣言使行錄送意見於院中者卽謝恩之當爲於祔廟頒詔之前未知何如要卽轉稟云而適閱乙卯前例其時則至丙辰三月先差登極進賀使又於節行兼差頒諡進賀至於祔廟進賀則順付於丁巳冬節行與今番事件差有間隔則前例似難膠守然則頒諡進賀趁九月祔廟前入送祔廟進賀順付於節行可乎抑頒諡賀使順付於今冬節行祔廟賀使別差爲可乎籌坐明日出令云與諸宰商議指一草記事命下頒諡祔廟兩賀使中一使則不可不另差別行而今此俯詢惟在於節使前後之差送當否竊念頒諡賀之順付於前而祔廟賀之別差於後恐不如先退諡賀之別行後祔賀於節使如是然後兩使各當其時陳謝亦不遲緩聖敎中上款指敎誠爲至當諸宰亦無他議令該曹以進賀兼謝恩使差出以爲趁八月晦前入抵北京之地何如傳曰允
정조 23년
鄭尙愚以刑曹言啓曰因備邊司啓辭傳曰牛肉勒買之弊嚴禁何如則猪廛行惡又現發勿論多寡疎數名以宮房之屬一有干禁者其律固宜加於凡民幾倍矣內司奴屬及首奴漢令該曹右律犯科宮奴亦令該曹嚴治猪廛若此從前嚴禁之懸房亦必依舊卽爲査問草記次知中官之不能操切駭然甚矣昨日本司盤覈之事仍爲掩置此弊一開來頭中官輩掩蔽之奸僞何以防之該中官所當別樣嚴治而年過七十爲先令該府拿處施以流三千里之律收贖放送不爲來告首吏流一千五百里可也事命下矣依傳敎內需司首吏崔仁福流一千五百里收贖謹按律文則大典通編魚鹽條有曰稱以貿易廉價勒取者計贓論大明律受贓條有曰坐贓致罪者罪止杖一百徒三年首奴金順得貿易奴子朴廷彬隨率金啓得李後間等依此律杖一百徒三年罪加等杖一百流二千里竝收贖於義宮貿易奴子朴昌潤隨率崔五得等各嚴杖一百懲治後竝放送之意敢啓傳曰知道
정조 23년
鄭尙愚以刑曹言啓曰因御營廳啓辭宣傳官毆打罪人洪秉圭沈永之洪蘇榮等爲先嚴棍二十度而此等凶悖之類不可尋常處之移送秋曹依律嚴處事命下矣取考律文則大明律敺制使及本管長條有曰凡奉制命出使而敺之者杖一百徒三年竝依此律各決杖一百後洪秉圭忠淸道藍浦縣沈永之黃海道長淵縣洪蘇榮江原道杆城郡竝定配所卽爲押送之意敢啓傳曰知道
정조 23년
鄭尙愚以刑曹言啓曰因左邊捕盜廳啓目罪人金昌國韓宗奎等移送秋曹照律重勘事命下矣渠等俱以譏察捕校不有飭禁之截嚴原無眞的之執贓而枉捉平民私施惡刑鍛鍊爲賊之狀萬萬痛惡究厥罪犯兩漢雖無異同論其情跡昌國爲首宗奎爲從取考律文則大明律訴訟條有曰將曖昧不明姦贓事情汚人名節者發邊衛充軍名例云隨從者減一等金昌國爲首論咸鏡道會寧府邊衛充軍韓宗奎爲從論黃海道長淵縣充軍竝定配所卽爲押送之意敢啓傳曰知道
정조 23년
鄭尙愚以刑曹言啓曰義禁府時囚罪人成鼎柱照律草記傳曰飢與病不分明姑不嚴勘則以下於彼之事定配過矣照律時漏却他餘諸條使之改擬律而律官之忽引不干之律者此亦窺度之一端令該曹嚴治推考成鼎柱如不手壞壝門定配則分揀可也事命下矣律官李允迪嚴杖一百放送之意敢啓傳曰知道
정조 23년
鄭尙愚以刑曹言啓曰依下敎取考諸道配案則樂安韓命大以鎭長擅斫鎭松罪充軍郭山李奭濟私掘露棺罪機張裵仁錫詬辱朝士裂破牌子罪竝被流配而所犯俱係深重平康李萬白御苑起墾稅賣罪康翎奴億福潛屠發買罪竝徒配而所坐亦爲不輕竝爲仍配何如傳曰李萬白放送可也
정조 23년
鄭尙愚以義禁府言啓曰時囚罪人李泰賢原情公事判付內干囑臺臣一款旣無可執之跡則臺臣事轉益疑眩至於此囚所當白放而始不能制其家中賤物終煩登聞之狀殊甚可駭勘以當律放送不可滯囚區別功議以草記擧行事命下矣取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣李泰賢杖八十收贖奪告身三等而雲川君七寸親云議減一等杖七十收贖奪告身二等放送何如傳曰知道
정조 23년
弘文館應敎臣洪樂游副校理臣閔命爀修撰臣曺允遂副修撰臣金熙周等聯名箚曰伏以卽伏見大昨常參時府啓依啓後傳敎下者有成德雨崔進吉處分依前施行之命臣等相顧愕眙竊不勝憂慨之至噫彼成德雨之罪名何如崔進吉之獄案何如則臺臣之陳請實出於輿情之共憤而今者處分有若尋常負犯之薄勘旋宥者然已非大聖人嚴隄防愼刑獄之義而臣等之所以隱憂而深歎實有大於此者上之所以使下下之所以事上只是一誠字而已有是誠然後此理無所虧欠上下之間誠意孚情志通以至於致廣大而盡精微極高明而道中庸者其工亦不外是矣不然只苟且而止耳臣等未知殿下今日之擧誠乎否乎殿下以臺言以爲不是也則不當有依啓之命以爲是也則亦不當有依前之敎旣允其啓仍命依前俄頃之際命令顚倒操縱之間刑政乖當使前後臺臣之啓終歸於漫漶之科噫聖人一言一動將以垂法於天下貽謨於後世則必須十分光大十分允合務歸至正至當底道理而今玆之擧猶不免於苟且彌縫之爲則竊恐上下之情閼而不行天地之氣塞而不通而不足爲天下後世之法矣其爲害實理而累聖德豈細故也哉此臣等之所以不能無慨於天地之大而繼之以憂歎也伏願殿下穆然深思亟寢依前施行之命焉取進止答曰省箚具悉臺啓之旣允旋仍外面之顚倒誠如爾等之言奈亦故事何不得不然處自不得不然而今番兩啓當停不停不必如是處又不得不然宜乎爾等之爲惑也